Paġna Il-Kumitat Ewropew tar-Reġjuni (KtR) ser jiffoka fuq il-prijoritajiet ewlenin li ġejjin matul il-mandat attwali tiegħu ta' ħames snin (2015-2020): Il-KtR jenfasizza l-miżuri li ġejjin, bil-għan li jimplimentaw din il-prijorità: nibnu fuq ix-xejriet ekonomiċi pożittivi u nsarrfuhom f'impjiegi sostenibbli, b'attenzjoni partikolari fuq l-edukazzjoni u fuq it-tlaqqigħ tal-ħiliet u t-taħriġ mal-ħtiġiet tas-suq tax-xogħol. Jinħtieġu b'mod partikolari edukazzjoni u taħriġ vokazzjonali ta' kwalità għolja, l-iżvilupp ta' postijiet għat-taħriġ, u t-titjib tal-mobbiltà sabiex tittejjeb is-sitwazzjoni ta' dawk iż-żgħażagħ li huma milquta mir-rati għolja ta' qgħad. Hawnhekk, l-esperjenzi pożittivi li nkisbu mis-sistemi ta' taħriġ vokazzjonali f'żewġ livelli jistgħu jkunu ta' għajnuna; nimmonitorjaw l-implimentazzjoni tal-Fondi Ewropej Strutturali u ta' Investiment u l-Fond Ewropew għal Investimenti Strateġiċi, fi sħubija mal-Bank Ewropew tal-Investiment, filwaqt li nżommu s-solidarjetà mar-reġjuni li jinsabu lura; insaħħu d-dimensjoni soċjali tal-UE u tal-Unjoni Ekonomika u Monetarja bl-iżvilupp ta' inċentivi għar-riformi sabiex jitħaffef il-ksib tal-għanijiet soċjali tal-Istrateġija Ewropa 2020 u l-koordinazzjoni bejn l-istabilizzaturi awtomatiċi fil-livell tal-UEM; nikkontribwixxu għar-reviżjoni ta' nofs it-term tal-Qafas Finanzjarju Pluriennali 2014-2020 u għall-Politika ta' Koeżjoni futura; filwaqt li nitolbu reviżjoni tar-riżorsi proprji tal-UE, u nappoġġjaw l-allinjament tal-baġits pubbliċi ma' għanijiet rigward il-kwalità tal-infiq skont it-territorji flimkien ma' livelli suffiċjenti ta' approprijazzjonijiet ta' pagamenti; intejbu l-kapaċità ta' investiment tal-awtoritajiet lokali u reġjonali billi nħeġġu l-flessibbiltà fl-applikazzjoni tar-regoli ta' governanza ekonomika Ewropea, filwaqt li jiġu rrispettati l-ħtieġa għal finanzi pubbliċi sodi u d-dispożizzjonijiet tal-Patt ta' Stabbiltà u Tkabbir; nippromovu sinerġiji fost il-fondi varji tal-UE disponibbli, insaħħu l-interkonnessjoni bejn il-Fond Ewropew għal Investimenti Strateġiċi u l-fondi eżistenti sabiex jinkiseb effett multiplikatur finanzjarju; filwaqt li niffukaw fuq is-semplifikazzjoni tal-istrumenti finanzjarji tal-UE; nagħtu spinta lill-ispirtu intraprenditorjali: insaħħu l-kompetittività ta' intrapriżi żgħar u ta' daqs medju, u nippromovu l-ekonomija soċjali permezz tat-titjib fl-aċċess għall-finanzi, billi titħeġġeġ l-innovazzjoni u l-infrastruttura, u billi titnaqqas il-burokrazija; nikkunsidraw il-lingwa, il-kultura u l-wirt kulturali bħala valur uman, li jappoġġja l-identità nazzjonali, reġonali u lokali; noħolqu l-kundizzjonijiet tajbin għal netwerks u servizzi diġitali sabiex joktru. nimmassimizzaw il-potenzjal tal-ekonomija diġitali permezz ta' investiment f'infrastruttura tal-ICT affidabbli u b'veloċità għolja, u fir-riċerka u l-innovazzjoni, sabiex tingħata spinta lill-kompetittività industrijali, is-servizzi pubbliċi, l-inklużività u l-ħiliet; nagħmlu l-aħjar użu mill- Komunitajiet ta' Konoxxenza u Innovazzjoni (KKI) li jkopru l-katina tal-innovazzjoni, u t-Teknoloġiji Abilitanti Essenzjali (KET) bħala mezz biex inkunu minn ta' quddiem fil-ġestjoni tal-bidla għal ekonomija tal-għarfien b'livell baxx ta' karbonju; nappoġġjaw aċċess aħjar għal prodotti u servizzi onlajn għall-konsumaturi u n-negozji fl-Ewropa kollha permezz tat-tneħħija tad-differenzi prinċipali bejn id-dinja onlajn u dik offline u billi jinegħlbu l-ostakoli għal attività transkonfinali onlajn, filwaqt li niżguraw li l-approċċi regolatorji lejn forom ġodda ta' skambji bħall-ekonomija kollaborattiva jkunu koordinati fil-livell Ewropew; nappoġġjaw iż-żieda f'servizzi elettroniċi innovattivi tal-gvern sabiex il-ħajja taċ-ċittadini u n-negozji jsiru eħfef u inqas dipendenti fuq il-burokrazija; niżguraw kundizzjonijiet regolatorji u finanzjarji aħjar, sabiex tiġi ffaċilitata l-modernizzazzjoni u l-espansjoni tal-infrastruttura tal-enerġija attwali stabbilita bħala parti mill-għanijiet ġodda tal-UE għall-2030 dwar l-enerġija u t-tibdil fil-klima, b'mod partikolari l-implimentazzjoni ta' Unjoni tal-Enerġija li tiflaħ għall-kriżijiet u li tirrispetta l-ambjent, bl-għan li jintlaħqu kundizzjonijiet ekwivalenti ta' kompetizzjoni fis-settur tal-enerġija; niżguraw leġislazzjoni stabbli, sabiex tappoġġja l-investiment fl-enerġiji rinnovabbli, inklużi l-ekonomija ċirkolari u inizjattivi ta' ekodisinn. Filwaqt li nenfasizzaw l-importanza li jingħataw ir-riżorsi meħtieġa biex ir-reġjuni u l-bliet ikunu jistgħu jaqdu rwol ewlieni fit-twettiq ta' proġetti ta' enerġija sostenibbli. nippromovu l-bini tar-reżiljenza għad-diżastri bħala wieħed mill-priċipji fundamentali għat-tkabbir sostenibbli u l-impjiegi; nenfasizzaw ir-rwol ewlieni tal-awtoritajiet lokali u reġjonali; Il-KtR jenfasizza l-miżuri li ġejjin, bil-għan li jimplimentaw din il-prijorità: nitolbu dimensjoni territorjali aktar qawwija fi ħdan il-politiki u l-proġetti tal-UE madwar l-Unjoni Ewropea, inkluż bħala parti mir-reviżjoni tal-Istrateġija Ewropa 2020; nippromovu r-rikonoxximent tal-isfidi demografiċi bħala theddida għall-Unjoni Ewropea kollha u l-ħolqien ta' strateġija Ewropea biex jiġu indirizzati dawn l-isfidi; niflu u nivvalutaw l-impatt territorjali tal-leġislazzjoni tal-UE dwar is-suq uniku u dwar inizjattivi maħsuba biex ikollhom impatt territorjali (jiġifieri l-Unjoni tal-Enerġija, is-Suq Uniku Diġitali, il-Pakkett dwar il-Mobbiltà tal-Ħaddiema, l-Unjoni tas-Swieq Kapitali, il-politika tat-trasport futura). Hija meħtieġa attenzjoni partikolari fuq l-oqsma ewlenin tal-għajnuna mill-Istat u l-modernizzazzjoni tagħha, il-politika industrijali, l-akkwist pubbliku u l-forniment ta' servizzi ta' interess ġenerali; infasslu l-iżvilupp tal-Politika ta' Koeżjoni futura, inkluż l-iżvilupp tal-ippjanar spazjali Ewropew, b'enfasi partikolari fuq it-tisħiħ tal-Aġenda Urbana u l-bilanċ bejn iż-żoni urbani u dawk rurali u l-iżvilupp ulterjuri tal-istrumenti finanzjarji fil-politika ta' koeżjoni; ninkoraġġixxu d-dibattitu dwar "Lil hinn mill-PDG" u l-iżvilupp ta' indikaturi alternattivi għall-benessri u l-iżvilupp sostenibbli; nagħtu attenzjoni u nkunu sensittivi fir-rigward ta' kwistjonijiet ta' finanzjament u s-sorsi tal-fondi; konsultazzjoni bikrija fir-rigward tal-ġejjieni tal-finanzjament reġjonali u l-fondi strutturali wara l-2020 fl-interess tal-muniċipalitajiet u r-reġjuni; nitolbu li terġa' ssir enfasi biex il-bliet u ċ-ċentri tal-bliet, li twarrbu mill-iżvilupp tal-proprjetà tal-ħwienet fuq skala kbira fil-periferiji tal-bliet, jingħataw nifs ġdid; nikkontribwixxu għal dibattiti ta' orjentazzjoni dwar il-politiki futuri tal-UE għall-agrikoltura, l-iżvilupp rurali u s-sajd; nirresponsabbilizzaw lill-awtoritajiet lokali u reġjonali biex jimmonitorjaw ir-riżorsi naturali tagħhom, bħall-ilma, fuq tul ta' żmien, u jiżguraw li jkunu kapaċi jippreparaw għal sitwazzjonijiet ta' kundizzjonijiet estremi bħall-kwantitajiet żejda jew l-iskarsezza, u jaqsmu din l-aħjar prattika madwar l-Ewropa; nippromovu l-iżvilupp ta' soluzzjonijiet transkonfinali, in-netwerking interreġjonali u l-implimentazzjoni ta' strateġiji makroreġjonali billi jiġi estiż l-użu tar-Raggruppamenti Ewropej għall-Kooperazzjoni Territorjali; nippromovu l-karatteristiċi lokali u reġjonali speċifiċi bħala parti mill-proċess ta' kkompletar tan-netwerks TEN-T u l-politika tat-trasport futura għal wara l-2020, u nappoġġjaw inizjattivi ġodda dwar it-tnaqqis tal-emissjonijiet tal-istorbju mit-trasport ferrovjarju u bl-ajru. Il-KtR jenfasizza l-miżuri li ġejjin, bil-għan li jimplimentaw din il-prijorità: nimmonitorjaw l-osservanza tal-prinċipji tas-sussidjarjetà u tal-proporzjonalità u niżguraw li tittieħed azzjoni fil-livell adatt. Nitolbu li l-valutazzjonijiet tal-impatt territorjali jsiru prattika standard promossa mill-Kummissjoni Ewropea; aktar trasparenza u aktar tmexxija konġunta permezz ta' proċessi minn isfel għal fuq sabiex jissaħħu l-opportunitajiet ta' azzjoni u ta' influwenza tal-awtoritajiet lokali u reġjonali u sabiex jiġu promossi l-fiduċja u l-prossimità taċ-ċittadini fir-rigward tal-Unjoni Ewropea; nippromovu l-governanza f'diversi livelli fil-leġislazzjoni futura, kif ukoll fid-diskussjonijiet dwar l-evoluzzjoni tas-Semestru Ewropew u l-espansjoni tal-Unjoni Monetarja Ewropea; nikkontribwixxu għal ftehim interistituzzjonali dwar tfassil aħjar tal-liġijiet u nibdew inkunu involuti fil-programm REFIT biex nikkontribwixxu għall-evalwazzjonijiet tal-leġislazzjoni tal-UE mill-perspettiva reġjonali u lokali, inżidu t-trasparenza u nipproponu s-semplifikazzjoni tal-leġislazzjoni lil-leġislaturi tal-UE fejn meħtieġ; inħeġġu t-tnaqqis tal-burokrazija u l-piżijiet regolatorji fil-livelli kollha tal-gvern, sabiex in-negozji jkunu jistgħu jirnexxu u ċ-ċittadini jkunu jistgħu jibbenefikaw bis-sħiħ mill-valur miżjud tal-UE; nippromovu l-prinċipji tal-Organizzazzjoni għall-Kooperazzjoni Ekonomika u l-Iżvilupp (OECD) għal investiment pubbliku effettiv; intejbu r-reġistru ta' trasparenza billi niżguraw li dan jirrikonoxxi li l-awtoritajiet lokali u reġjonali u l-assoċjazzjonijiet rappreżentattivi tagħhom huma eżenti minn kwalunkwe rekwiżit ta' reġistrazzjoni, peress li jifformaw parti integrali mill-qafas istituzzjonali tal-UE, u r-rappreżentanti tagħhom huma eletti demokratikament miċ-ċittadini. Il-KtR jenfasizza l-miżuri li ġejjin, bil-għan li jimplimentaw din il-prijorità: nestendu d-dimensjoni territorjali – u l-prinċipju tad-devoluzzjoni – tal-politiki tal-UE tat-tkabbir u tal-viċinat. Filwaqt li nibnu fuq is-sħubiji tal-KtR ma' pajjiżi kandidati miż-żona tal-Unjoni tal-Mediterran (ARLEM) u mis-Sħubija tal-Lvant (CORLEAP); nappoġġjaw l-iżvilupp ta' politika komprensiva tal-UE dwar il-migrazzjoni u kapaċitajiet msaħħa għall-ġestjoni ta' kriżijiet lokali u reġjonali. Inħeġġu skambju tal-aħjar prattiki u kooperazzjoni msaħħa fil-livell muniċipali u reġjonali, indipendentement minn xi qafas li jitressaq mill-Kummissjoni. Nippromovu l-involviment fid-dibattitu dwar ir-reviżjoni tar-Regolament Dublin III sabiex tiġi żviluppata kondiviżjoni ġusta tal-piżijiet fi ħdan l-UE, u biex jiġu indirizzati l-kawżi ewlenin tal-migrazzjoni illegali u t-traffikar tal-bnedmin filwaqt li jiġu kkunsidrati l-aspetti umanitarji u dawk relatati mal-politika għall-iżvilupp; nistabbilixxu "sħubijiet ta' migrazzjoni u integrazzjoni" bejn il-bliet u r-reġjuni mill-pajjiżi ta' oriġini u dawk ta' destinazzjoni. Dan ser isaħħaħ il-fiduċja reċiproka u jippromovi l-kooperazzjoni deċentralizzata – partikolarment f'oqsma bħall-konċentrazzjoni urbana, it-tibdil fil-klima u l-iskarsezza tar-riżorsi; nappoġġjaw politiki li jindirizzaw sfidi ta' sigurtà u stabbiltà soċjali fil-livell lokali u reġjonali, inkluż bejn pajjiż u ieħor – bħalma huma r-radikalizzazzjoni u l-ksenofobija, ir-razziżmu, u fl-aħħar mill-aħħar il-vjolenza, fil-forma iżolata, jew fil-forma organizzata bħat-terroriżmu; nenfasizzaw id-dimensjoni reġjonali u lokali fin-negozjati dwar is-sħubiji strateġiċi tal-UE ma' atturi internazzjonali ewlenin, b'referenza partikolari għas-Sħubija Trans-Atlantika ta' Kummerċ u ta' Investiment u l-Ftehim dwar il-Kummerċ fis-Servizzi. Hemm bżonn jiġi żgurat li l-ftehimiet finali jkunu jirrispettaw l-istandards soċjali u ambjentali Ewropej, pereżempju dwar il-kwistjoni tal-organiżmi ġenetikament modifikati (OĠM) jew tal-protezzjoni tas-servizzi ta' interess ġenerali. Il-KtR jenfasizza l-miżuri li ġejjin, bil-għan li jimplimentaw din il-prijorità: nikkomunikaw dwar l-Ewropa u l-valuri tagħha, inħeġġu d-dibattitu pubbliku maċ-ċittadini u nuru l-impatt li l-Ewropa għandha fuq il-benessri taċ-ċittadini; intejbu l-komunikazzjoni tal-KtR dwar il-valur miżjud tiegħu fi ħdan l-Unjoni Ewropea, filwaqt li nsaħħu r-relazzjonijiet tiegħu mal-istituzzjonijiet l-oħrajn; napprofondixxu u niżviluppaw il-proċess tal-monitoraġġ tas-sussidjarjetà u l-iżvilupp ulterjuri tal-prattika ta' segwitu permezz tal-analiżi tal-impatt tal-opinjonijiet abbażi ta' kriterji li jistgħu jitkejlu; nikkontribwixxu għad-dibattitu li għaddej dwar l-implimentazzjoni tat-Trattat ta' Lisbona, bil-ħsieb li nipparteċipaw f'dibattiti istituzzjonali dwar il-possibbiltà ta' reviżjonijiet futuri tat-Trattati. Il-KtR jagħti istruzzjonijiet lill-President tiegħu biex jgħaddi din ir-riżoluzzjoni lill-istituzzjonijiet tal-UE u l-Presidenzi tal-Kunsill tal-UE għall-perjodu 2015-2020. Brussell, l-4 ta' Ġunju 2015. Is-Sur KUHN (DE/PSE), Membru tal-Parlament tal-Belt ta' Bremen Opinjoni fuq inizjattiva proprja IL-KUMITAT EWROPEW TAR-REĠJUNI jinsab imħasseb sew li l-ibħra tal-Ewropa bħalissa mhumiex fi stat tajjeb; b'mod partikolari, li s-sajd ta' ħafna stokkijiet tal-ħut jisboq ir-rendiment massimu sostenibbli, li l-influssi u l-konċentrazzjonijiet ta' sustanzi perikolużi u dannużi, bħall-iskart, it-taħlit ta' speċijiet aljeni u influssi mhux materjali (l-istorbju, id-dawl u s-sħana) ħafna drabi jaqbżu l-limiti aċċettabbli u t-tibdil fil-klima huwa piż dejjem ikbar fuq l-ekosistema tal-baħar u tal-kosta; jenfasizza li anke l-ġenerazzjonijiet futuri għandhom dritt għal ambjent tal-baħar ikkaratterizzat mill-bijodiversità u dinamiku, sikur, nadif, f'saħħtu u produttiv; jirrikonoxxi l-isforzi konsiderevoli li għamlu s'issa l-Istati Membri fi żmien qasir biex jinkiseb status ambjentali tajjeb, b'mod partikolari fil-kuntest tal-valutazzjoni inizjali, id-definizzjoni ta' status ambjentali tajjeb, it-twaqqif ta' miri ambjentali u l-ħolqien u l-implimentazzjoni ta' programmi ta' monitoraġġ; jilqa' l-Inizjattiva għal strateġija ta' implimentazzjoni komuni li ħadu l-Kummissjoni u l-Istati Membri fil-Grupp ta' Koordinazzjoni għall-Istrateġija tal-Baħar, u mill-ħidma tagħhom jistenna fehim komuni aħjar tal-implimentazzjoni tal-MSFD; jappella lill-Kummissjoni sabiex ma ddumx ma tressaq ir-reviżjoni tal-kriterji u l-istandards metodoloġiċi għal status ambjentali tajjeb (2010/477/UE); iħeġġeġ lill-Istati Membri biex huma u jimplimentaw id-Direttiva jinterpretaw id-derogi stabbiliti fiha b'mod strett, sabiex il-ksib tal-istatus ambjentali tajjeb ma jitqiegħedx f'periklu; jenfasizza li s-suċċess fil-ksib ta' status ambjentali tajjeb tal-ibħra sal-2020 ikun ifisser benefiċċji konsiderevoli għall-ekonomija u l-kundizzjonijiet tal-ħajja, fir-reġjuni kostali – iżda anki fir-reġjuni lil hinn mill-kosta – filwaqt li falliment ifisser li jistgħu jirriżultaw żvantaġġi ekonomiċi serji. Barra minn hekk, l-awtoritajiet lokali u reġjonali kollha għandhom jiġu involuti fit-tfassil tal-programmi ta' miżuri u jikkontribwixxu għalihom; iwissi li l-lakuni fl-għarfien m'għandhom ikunu tal-ebda impediment għall-iżvilupp ta' programmi ta' miżuri konkreti u ambizzjużi; jilqa' bis-sħiħ il-proposti tal-Kummissjoni, li tkompli tiżviluppa l-koordinazzjoni bejn l-Istati Membri fil-ġbir, l-analiżi u l-valutazzjoni tal-informazzjoni xjentifika dwar l-ambjent tal-baħar fil-livell tal-Unjoni u dak reġjonali; b'mod partikolari, ir-rakkomandazzjoni li jiġi żviluppat l-iskambju ta' informazzjoni bejn l-Aġenzija Ewropea għall-Ambjent, il-Konvenzjonijiet Reġjonali dwar il-Baħar u l-Istati Membri, filwaqt li ttejjeb ukoll ir-rabta mal-valutazzjonijiet eżistenti f'liġijiet oħra tal-UE; jappella lill-partijiet kollha kkonċernati biex fil-programmi Ewropej għall-perjodu ta' programmazzjoni 2014-2020 (b'mod partikolari, FEMS, Orizzont 2020, Interreg) jagħmlu użu ikbar mill-fondi disponibbli għall-proġetti ta' riċerka dwar l-ambjent tal-baħar; huwa tal-fehma li fil-ġejjieni, l-atturi privati, pereżempju fl-awtorizzazzjoni tal-operazzjonijiet lil hinn mil-kosta, isiru iktar obbligati li jipprovdu informazzjoni dwar l-istatus tal-baħar fil-ġbir u li din tiġi integrata f'kollezzjonijiet oħra ta' data u valutazzjonijiet bil-għan tal-protezzjoni tal-baħar; jagħraf li l-iżvilupp tal-programm ta' miżuri tal-MSFD huwa l-kompetenza u r-responsabbiltà tal-Istati Membri; madankollu, huwa konvint li biex jirnexxielna nipproteġu l-baħar irid isir sforz mil-livelli kollha ta' gvern, l-ekonomija u s-soċjetà ċivili, u għalhekk jindirizza t-tamiet u t-talbiet tiegħu lill-partijiet interessati kollha; bi pjaċir jinnota li l-Kummissjoni tixtieq tkompli bir-rwol attiv tagħha fir-rigward tal-analiżi u l-valutazzjoni tal-implimentazzjoni fl-Istati Membri; iħeġġiġha tadotta rwol ta' appoġġ, koordinazzjoni u stimolu fir-rigward tal-integrazzjoni u l-konformità bejn ir-regoli rilevanti tal-Unjoni għall-protezzjoni tal-baħar, inkluż fil-programmi ta' finanzjament; jixtieq li l-Kummissjoni perjodikament tressaq rapporti dwar l-implimentazzjoni tad-Direttiva Kwadru dwar l-Istrateġija Marina (MSFD) u b'mod partikolari li tidentifika l-aħjar prattiki. Sabiex isir skambju dwar soluzzjonijiet lokali joffri wkoll l-użu ta' pjattaforma teknika konġunta li diġà teżisti għall-kooperazzjoni tal-Kumitat Ewropew tar-Reġjuni u l-Kummissjoni fil-qasam tal-ambjent; ifakkar li l-awtoritajiet lokali u reġjonali għandhom ħafna esperjenza u għarfien billi huma konfrontati mill-konsegwenzi tal-istatus tal-baħar; għaldaqstant iħeġġeġ li jiġu involuti f'diversi modi fl-iżvilupp tal-programmi ta' miżuri nazzjonali; jirrakkomanda li f'konformità mar-''regoli ta' governanza tajba'' u fl-iżvilupp tal-programmi ta' miżuri, jitqiesu l-prinċipji tal-parteċipazzjoni, il-kooperazzjoni, it-trasparenza, l-inklużjoni u l-koerenza politika; jistenna li l-Istati Membri jirrikorru għand l-Unjoni fejn is-soluzzjoni tal-problemi tkun fil-kompetenza tal-Unjoni, u li l-Unjoni tieħu inizjattivi sabiex tinstab soluzzjoni; jagħraf il-kontribut kbir tal-konvenzjonijiet reġjonali tal-baħar għall-protezzjoni tal-baħar; huwa tal-fehma li dawn il-ftehimiet jistgħu jservu wkoll bħala pjattaformi adatti għat-tfassil ta' miżuri tal-Istati Membri miftiehma fil-livell reġjonali u jitlob li l-awtoritajiet lokali u reġjonali jiġu involuti f'din il-ħidma. Anke r-REKT jistgħu jikkontribwixxu għall-kooperazzjoni reġjonali; jinnota li permezz tal-implimentazzjoni tad-Direttiva Qafas dwar l-Istrateġija Marittima, l-UE u l-Istati Membri tagħha ser ikunu f'pożizzjoni aħjar li jirrispettaw l-obbligi li għandhom taħt il-ftehimiet internazzjonali; jissuġġerixxi li l-Kummissjoni tfassal proposti dwar kif l-objettivi tad-Direttiva Qafas dwar l-Istrateġija jistgħu jiġu estiżi wkoll f'żoni li ma jaqgħux taħt il-kamp ta' applikazzjoni tagħha, jiġifieri fil-baħar Mediterran, il-Baħar l-Iswed u l-ilmijiet tal-Istati Membri li jinsabu f'pajjiżi u territorji barranin; jistieden lill-Istati Membri sabiex, fit-tfassil u l-implimentazzjoni tal-programmi ta' miżuri, jikkunsidraw kemm il-prinċipji tal-approċċ tal-ekosistema kif ukoll il-prinċipju prekawzjonarju u ta' min iniġġes iħallas; jiġbed l-attenzjoni li firxa wiesgħa ta' regoli u politiki tal-UE direttament jew indirettament jolqtu l-ħarsien tal-ambjent tal-baħar. B'mod partikolari, ir-regoli tal-Politika Agrikola Komuni, il-Politika Komuni tas-Sajd, id-Direttiva Qafas dwar l-Ilma, id-Direttivi dwar il-Ħabitats u l-Għasafar (NATURA 2000) u l-istrateġija tal-bijodiversità u l-politika tal-klima jridu jkunu konsistenti mal-programmi ta' miżuri tal-Istati Membri; jipproponi li jiġu segwiti l-miżuri li ġejjin biex jitqiesu l-punti differenti ta' tluq u l-ispeċifiċitajiet tar-reġjuni tal-baħar differenti, u jiġu żgurati l-proporzjonalità, il-kosteffiċjenza u l-fattibbiltà; jenfasizza l-importanza taż-żoni protetti tal-baħar stabbiliti mill-ftehimiet internazzjonali, Ewropej u nazzjonali, għall-protezzjoni u l-konservazzjoni tal-bijodiversità tal-baħar; huwa konvint li l-għażla ta' żoni marittimi protetti għandha tiġi segwita mit-twaqqif ta' kunċetti ċari ta' protezzjoni u ġestjoni, li jiggarantixxu l-protezzjoni u l-konservazzjoni kif ukoll il-benefiċċji ambjentali taż-żoni protetti. Iqis li hemm bżonn restrizzjonijiet fuq is-sajd u l-estrazzjoni mill-baħar fiż-żoni protetti (pereżempju n-"No-take-areas"), biex ma tiġix mhedda iżda tkompli tiżdied il-protezzjoni l-baħar; jirrakkomanda li kwalunkwe restrizzjoni tal-użu tiġi deċiża abbażi ta' djalogu mas-setturi konċernati; ifakkar li hemm bżonn jiġi eżaminat jekk iż-żoni protetti tal-baħar attwali jifformawx netwerk koerenti u rappreżentattiv, li jkopri b'mod adegwat id-diversità tal-ekosistemi tal-baħar; huwa konvint li l-ħolqien u l-ġestjoni ta' tali żoni fil-livell reġjonali transkonfinali jkun iktar profittabbli mil-lat finanzjarju u ekoloġiku minn miżuri nazzjonali unilaterali; iqis li jeħtieġ li jiġi studjat l-impatt potenzjali tal-attivitajiet marittimi f'qiegħ il-baħar (is-sajd, iżda wkoll il-kostruzzjoni ta' pipelines, kejbils, eċċ.) sabiex jiġu żviluppati standards u regoli; jinnota l-perikli ekoloġiċi u ekonomiċi tat-tifrix tal-ispeċijiet aljeni fl-ibħra Ewropej; għalhekk fil-prinċipju jilqa' r-regolament dwar l-ispeċijiet aljeni invażivi u jistenna li b'mod partikolari permezz tal-monitoraġġ – jekk hemm bżonn b'mod vinkolanti – tal-projbizzjoni tal-passaġġi ta' immigrazzjoni antropoġeniċi tal-ispeċijiet invażivi, jingħata kontribut pożittiv biex jinkiseb status ambjentali tajjeb; jistieden lill-Istati Membri jiżviluppaw inventarji nazzjonali ta' speċijiet aljeni u invażivi, biex jilħqu ftehim fil-livell reġjonali u abbażi ta' dan jikkooperaw fil-ġlieda kontra transkonfinali; jirrakkomanda li l-Unjoni Ewropea tirratifika u timplimenta l-Konvenzjoni tal-Ġestjoni tal-Ilmijiet tas-Saborra tal-IMO; jitlob li fis-sistemi miftuħa tal-akkwakultura jitrabbew biss speċijiet indiġeni; jinnota li għal ħafna reġjuni kostali fl-Unjoni s-sajd għandu importanza ekonomika u kulturali kbira; jagħraf id-diversità tal-ħut fl-Unjoni u jisħaq li l-Politika Komuni tas-Sajd għandha ġġib armonizzazzjoni bejn id-diversi ħtiġiet ekonomiċi mal-ħtiġiet ekoloġiċi tal-ambjent tal-baħar; jirrakkomanda li l-fondi tal-FEMS jintużaw b'mod li ma jmurx kontra l-għanijiet tal-MSFD; jirrakkomanda wkoll li jiġu finanzjati l-isforzi għal tekniki ta' qbid ġodda iktar selettivi biex titnaqqas ir-rata ta' mortalità tal-qbid (inkluż ir-rata ta' mortalità tal-għasafar maqbuda bi żball) u l-protezzjoni tal-ħabitats f'qiegħ il-baħar; ifakkar li l-arrikkiment eċċessiv b'nutrijenti f'reġjuni differenti ta' ilmijiet marittimi Ewropej huwa problema ambjentali serja; iqis li fil-qafas tar-reviżjoni tad-Direttiva dwar in-nitrati u l-implimentazzjoni tagħha, jeħtieġ li jitnaqqas l-influss ta' fertilizzanti; fil-qafas tal-Politika Agrikola Komuni għandu jiġi promoss sforz għal metodi ta' fertilizzazzjoni alternattivi inqas dannużi; jirrakkomanda li l-promozzjoni tal-biedja organika tiġi estiża b'mod sostanzjali, sabiex is-sehem tagħha fil-biedja jiżdied għal aktar minn 10 % fl-2020; jitlob li jiġu projbiti b'mod vinkolanti l-irziezet u l-fertilizzanti qrib l-ilma sabiex in-nutrijenti fl-ilma li jispiċċaw fl-ambjent tal-baħar jitnaqqsu sostanzjalment; huwa tal-fehma li l-ftehimiet SECA (Sulphur Emission Control Area) għandhom jiġu estiżi kemm jista' jkun malajr għar-reġjuni kollha tal-baħar fl-UE; jistenna li l-Kummissjoni u l-Istati Membri jkomplu l-isforzi tagħhom b'mod intensiv f'din id-direzzjoni anke għaż-żoni NECA (NOx Emission Control Area); ifakkar li l-influssi ta' sustanzi perikolużi differenti huma ta' ħsara, kemm fuq livell individwali kif ukoll kumulattivi, għall-ħajja fil-baħar, u apparti mill-katina tal-ikel jheddu wkoll il-bniedem; għalhekk iqis li l-għan ta' tolleranza żero għas-sustanzi perikolużi sal-2020 u l-implimentazzjoni tal-ftehimiet li diġà ntlaħqu huma fundamentali; jiġbed l-attenzjoni għall-fatt li ż-żieda fit-tniġġis tal-kosti b'xema' bajda mill-iżvujtar ta' tankijiet fil-baħar tindika l-bżonn urġenti ta' projbizzjoni ta' dan it-tip ta' rimi; huwa favur reviżjoni tal-valuri ta' limitu għall-iskart tal-ilma li fih iż-żejt (trasport bil-baħar, il-produzzjoni u l-industrija taż-żejt); itenni t-talba tiegħu għal pjan ta' azzjoni Ewropew għall-ġestjoni tar-rimi (prinċipalment l-irkupru u l-qerda) ta' munizzjoni f'qiegħ il-baħar, li huwa sors ta' periklu li qed ikompli jiżdied għan-navigazzjoni, l-attivitajiet offshore u t-turiżmu; jikkonferma l-pożizzjoni tiegħu li t-tniġġis tal-baħar fis-sors (produzzjoni u użu) għandu jitnaqqas; iżda huwa tal-fehma wkoll li l-miżuri bħar-raba' pass ta' purifikazzjoni għandhom isiru fl-impjanti tat-trattament tad-drenaġġ li għandhom il-kapaċità li jnaqqsu l-mikropollutanti fl-ilma mormi. Fl-istess ħin, it-tifrix tal-ħama tad-drenaġġ fis-superfiċji agrikoli jrid jitwaqqaf; jinnota li għad hemm tankers perikolużi b'buq wieħed ibaħħru l-ilmijiet Ewropej u jitlob għal kontrolli b'saħħithom u dispożizzjonijiet aktar stretti dwar l-eliminazzjoni ta' dawn il-perikli; huwa konvint li għandu jiġi żviluppat il-kunċett ta' portijiet ta' emerġenza għall-protezzjoni ta' bastimenti li jġarrbu ħsara, b'mod partikolari dawk li jġorru merkanzija perikoluża u li jkun hemm biżżejjed kapaċitajiet ta' rispons għall-prevenzjoni ta' inċidenti navali, anke fil-viċinanza ta' parks eoliċi li qegħdin jiżdiedu. Għaldaqstant, il-koordinazzjoni reġjonali transkonfinali hija essenzjali; għalhekk jirrakkomanda l-projbizzjoni ġenerali tar-rimi tal-iskart fil-baħar u fil-prinċipju anke, billi din ma tistax tiġi kkontrollata, l-inċinerazzjoni tal-iskart. L-ispejjeż tar-rimi fuq l-art għandhom jiġu inklużi fin-nollijiet portwarji, kemm jista' jkun b'rata fissa; iħeġġeġ li jiġu appoġġjati l-isforzi tas-sajjieda fil-kampanja "fishing for litter", b'mod partikolari permezz tal-permess li jarmu l-iskart tagħhom mingħajr ħlas fil-portijiet u bl-aġġustar tan-nollijiet portwarji; jappoġġja attivitajiet bħal ''Jum it-Tindif tal-Kosta'' għall-kosti u x-xtajtiet tal-Ewropa, li apparti l-benefiċċji diretti li għandhom, jagħtu kontribut biex jiżdiedu s-sensibilizzazzjoni u l-edukazzjoni ambjentali fost il-poplu; jinnota l-konsegwenzi serji tal-mikroplastik għall-ħajja fil-baħar; għalhekk jitlob li l-ewwel pass ikun il-projbizzjoni pan-Ewropea tal-użu tal-mikroplastik fil-prodotti kosmetiċi u tat-tindif; jirrimarka li huwa ċar li l-introduzzjoni tal-enerġija fl-ibħra (l-istorbju, id-dawl, is-sħana, ir-radjazzjoni) għandha impatt fuq l-ambjent tal-baħar u huwa urġenti li l-effetti ta' dan jinftiehmu aħjar; huwa tal-fehma li issa li twaqqfu l-kriterji u l-istandards internazzjonali tal-immappjar tal-ħoss, għandu jiġi stabbilit reġistru tal-ħoss tal-baħar tal-Unjoni Ewropea. L-għan għandu jkun li jiġu żviluppati standards u limiti biex jitnaqqas l-istorbju fl-ambjent tal-baħar; jitlob li jiġu esklużi minn issa l-faċilitajiet li jikkawżaw storbju qawwi fiż-żoni protetti (inkluż fiż-żoni ta' lqugħ), li wrew li għandhom impatt negattiv fuq l-ispeċijiet individwali; jappoġġja l-promozzjoni ta' metodi alternattivi ta' esplorazzjoni sismika u t-twaqqif ta' parks eoliċi lil hinn mill-kosta; jenfasizza li d-djalogu maċ-ċittadini huwa kruċjali għas-suċċes tal-protezzjoni tal-baħar; għalhekk jitlob lill-Istati Membri biex fit-tfassil tal-programmi ta' miżuri tagħhom jipprevedu biżżejjed ħin u riżorsi għal dibattitu pubbliku, u joffri l-kooperazzjoni tal-awtoritajiet lokali u reġjonali għal dan il-għan; ikompli jappoġġja l-implimentazzjoni tal-Jum Marittimu Ewropew (EMD) u jistenna li l-EMD fis-snin li ġejjin iwassal għall-implimentazzjoni b'suċċess tad-Direttiva Kwadru dwar l-Istrateġija Marina (MSFD) bħala forum ta' skambju xjentifiku u politiku anke mal-awtoritajiet lokali u reġjonali. Brussell, it-3 ta' Ġunju 2015. Is-Sur JANSSEN (NL/PPE), Sindku ta' Oisterwijk Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Ħajja diċenti għal kulħadd: minn viżjoni għal azzjoni kollettiva Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Sħubija Globali għall-Qerda tal-Faqar u l-Iżvilupp Sostenibbli wara l-2015 IL-KUMITAT EWROPEW TAR-REĠJUNI jilqa' l-impenn tal-Kummissjoni li tikkontribwixxi b'mod attiv u kostruttiv għall-adozzjoni ta' aġenda ġdida, ambizzjuża u meħtieġa ta' riforma għall-perjodu wara l-2015, li ser tibni l-bażi biex tiġi ffaċċjata sensiela ta' sfidi globali fundamentali interrelatati; jilqa' wkoll ir-rieda tal-UE u l-Istati Membri tagħha biex, flimkien mal-imsieħba u l-partijiet interessati kollha, jaħdmu favur kunsens dwar din l-aġenda ta' riforma. Il-KtR jaqbel mal-approċċ biex tiġi sfruttata opportunità unika għal kooperazzjoni riveduta u msaħħa tal-komunità internazzjonali, kif spjegat fil-Komunikazzjoni dwar is-sħubija globali; jenfasizza li l-prinċipju tal-universalità japplika għall-prijoritajiet u l-għanijiet proposti, għad li għandhom jitqiesu l-kundizzjonijiet, l-opportunitajiet u l-livelli ta' żvilupp fil-livell nazzjonali, iżda fl-istess ħin jagħraf li huwa biss bl-isforz u l-involviment tal-atturi kollha li jistgħu jiġu indirizzati l-isfidi; għalhekk dan jirrikjedi wkoll li l-Istati Membri tal-Unjoni Ewropea jirrispettaw ċerti rekwiżiti, kemm fil-livell nazzjonali kif ukoll fil-kooperazzjoni reċiproka tagħhom u fil-kontribut tagħhom għall-kooperazzjoni internazzjonali; jinnota b'sodisfazzjon li l-proċess ta' tħejjija ta' din l-aġenda s'issa sar f'konsultazzjoni tajba, fost l-oħrajn, mal-awtoritajiet lokali u reġjonali, u jiġbed l-attenzjoni lejn l-importanza li din il-konsultazzjoni timxi 'l quddiem f'kooperazzjoni strutturali, mhux biss fil-perjodu ta' qabel is-Summit ta' Settembru 2015 fl-okkażjoni tal-Assemblea Ġenerali tan-Nazzjonijiet Uniti, iżda anke wara fl-implimentazzjoni u l-monitoraġġ tal-aġenda ta' riforma; jirrikonoxxi l-importanza tal-prijoritajiet tematiċi kollha li l-Kummissjoni Ewropea tistabbilixxi fil-Komunikazzjoni u jinnota li fl-istess ħin it-tfassil tal-għanijiet fil-livell tan-Nazzjonijiet Uniti kompla jevolvi, filwaqt li nżammet is-sustanza tal-prijoritajiet kif stabbiliti mill-Kummissjoni Ewropea; f'dan il-kuntest, il-KtR jenfasizza li għandu jinżamm objettiv speċifiku dwar "bliet inklużivi, siguri, reżiljenti u sostenibbli u insedjamenti umani". Iżda l-urbanizzazzjoni qawwija madwar id-dinja, li ser tkompli fid-deċennji li ġejjin, u l-effetti tagħha fuq iż-żoni rurali tal-madwar, jiġġustifikaw ukoll iż-żamma ta' din il-prijorità distinta. Anke fl-Ewropa stess irridu nallokaw kontenut konkret lil din il-prijorità; il-Kummissjoni, bħan-Nazzjonijiet Uniti, diġà għażlet li tillimita l-għadd ta' għanijiet, fost affarijiet oħra għal raġunijiet ta' komunikazzjoni. Għalhekk qed jiġi propost li jsir ir-raggruppament. Barra minn hekk, il-Kummissjoni ġustament tiġbed l-attenzjoni għal "l-interkonnessjonijiet b'saħħithom bejn l-oqsma ta' prijorità u t-temi fil-mira relatati tagħhom" u l-attenzjoni mixtieqa għal dawn l-interkonnessjonijiet; f'dan il-kuntest, il-KtR jenfasizza l-importanza ta' approċċ territorjali għall-iżvilupp. L-interkonnessjoni bejn ħafna mill-għanijiet u l-problemi sottostanti jeħtieġu approċċ integrat fil-livell ta' territorji koerenti mil-lat ġeografiku u amministrattiv. Dan il-kunċett ma ħariġx biżżejjed fid-dieher fil-Komunikazzjoni. Bil-kontribut tagħha għall-proċess ulterjuri f'dan ir-rigward tista' tagħmel użu tajjeb mill-Komunikazzjoni preċedenti "Responsabbilizzazzjoni tal-Awtoritajiet Lokali fil-pajjiżi msieħba għal governanza aħjar u iktar effettiva tal-eżiti tal-iżvilupp" (COM (2013) 280 final), fejn l-approċċ territorjali għall-iżvilupp jiġi żviluppat bħala proċess minn isfel għal fuq u fuq perjodu ta' żmien fit-tul, u li jlaqqgħu flimkien lid-diversi atturi lokali biex jiffurmaw il-prijoritajiet u biex ifasslu u jimplimentaw strateġiji ta' żvilupp. Approċċ bħal dan huwa essenzjali biex ikun jista' jiġi mobilizzat il-valur tal-għarfien, tar-riżorsi, tal-kapaċitajiet u tal-impenn tal-komunitajiet; il-Kummissjoni ġustament tieħu bħala punt tat-tluq li hemm bżonn l-impenn u l-involviment tal-atturi kollha tal-aġenda ta' riforma. Ħafna mill-prijoritajiet imsemmija jirrikjedu impenn fil-livell lokali u reġjonali, kemm mil-lat tat-tfassil ta' politika u ta' teħid ta' deċiżjonijiet kif ukoll mil-lat ta' pjanar u implimentazzjoni. Hawnhekk mhuwiex il-lok li ssir analiżi tal-prijoritajiet kollha u "t-temi fil-mira" separatament, iżda msarrfa fil-livell lokali u reġjonali l-Komunikazzjoni tista' tissaħħaħ iktar. Il-KtR jitlob li jitkompla l-proċess li tiġi implimentata l-aġenda wara l-2015, fost oħrajn fi djalogu mal-assoċjazzjonijiet nazzjonali u internazzjonali tal-awtoritajiet lokali u reġjonali, u jinsab lest li anke hu stess jagħti kontribut; bi pjaċir jinnota li l-Kummissjoni tenfasizza l-bżonn ta' approċċ ta' governanza f'diversi livelli u jaqbel ukoll mal-fehma tal-Kummissjoni li biex tirnexxi s-sħubija globali l-politika fil-livell nazzjonali u sottonazzjonali għandhom jikkorrispondu mal-ksib tal-Għanijiet ta' Żvilupp Sostenibbli (SDG), kemm fil-pajjiż stess kif ukoll fil-livell internazzjonali. Il-KtR hawnhekk jirreferi għall-importanza tal-prinċipju tas-sussidjarjetà implimentat mill-UE; sabiex isir l-aħjar użu possibbli tal-livelli kollha tal-gvern u biex l-interazzjoni bejniethom tkun effettiva, jeħtieġ li jkun hemm djalogu bejn l-amministrazzjonijiet pubbliċi nazzjonali u l-awtoritajiet lokali u reġjonali. Dan jibda billi jitfasslu l-għanijiet, l-indikaturi u l-miri fil-livell nazzjonali, kif ukoll jintgħażlu l-miżuri u li dawn jiġu implimentati, u jiġu żgurati l-monitoraġġ u l-evalwazzjoni, sabiex ikun hemm lok għal titjib. Fil-Komunikazzjoni l-awtoritajiet lokali u reġjonali jiġu deskritti wisq bħala sempliċiment korp ta' implimentazzjoni; f'dan il-kuntest, tajjeb li ssir referenza għar-rwol politiku tal-awtoritajiet lokali u reġjonali, kif ġie mfisser tajjeb fil-Komunikazzjoni tal-Kummissjoni Ewropea COM(2013) 280 final. L-awtoritajiet lokali u reġjonali jiżviluppaw dibattiti strateġiċi u jieħdu deċiżjonijiet politiċi, filwaqt li jimplimentaw ukoll ċerti aspetti tal-politika stabbilita fil-livell nazzjonali; għal din ir-raġuni, u mingħajr ma jinxteħet dubju fuq l-importanza ta' verifika, il-KtR għandu ċerti riservi dwar il-punt 3 "Responsabbiltà", fejn l-awtoritajiet lokali jingħataw "rwol ewlieni" fil-monitoraġġ u fejn l-awtoritajiet nazzjonali (fost oħrajn) iridu jwieġbu lilhom. Il-KtR iqis li din mhijiex stampa fidili tar-relazzjonijiet fi ħdan il-gvern u li għandhom jissaħħu l-kooperazzjoni u l-koerenza fl-azzjoni li tittieħed mill-gvern kollu kemm hu; jenfasizza l-importanza li l-qafas futur ikun verifikabbli u trasparenti, kif ukoll li jkollu kriterji ċari għall-valutazzjoni tal-progress u li l-progress tiegħu jkun jista' jiġi valutat b'mod effettiv. Il-KtR jaqbel ukoll mal-fehma tal-Kummissjoni li l-parteċipazzjoni u r-responsabbiltà, kif ukoll regoli u istituzzjonijiet ta' kwalità għolja, huma kruċjali għal dan l-għan; monitoraġġ tajjeb tal-progress jibda b'għanijiet u miri ċari. Barra minn hekk jeħtieġ ukoll li jitqiesu l-kundizzjonijiet nazzjonali differenti, bħalma tindika l-ewwel Komunikazzjoni. Iżda l-Komunikazzjoni tistabbilixxi ġustament ukoll li: "Finalment, il-ħidma fil-livell tal-miri, inklużi l-indikaturi għandhom jitfasslu b'tali mod li jixprunaw it-trasformazzjoni meħtieġa fil-pajjiżi kollha fil-livelli diversi ta' żvilupp sabiex jinkisbu l-għanijiet universali." Għaldaqstant ma jfissirx li għax hemm id-differenzi kulħadd jagħmel li jrid; l-interdipendenza quddiem l-isfidi ma tippermettihx dan. Għalhekk hemm bżonn forma soda ta' responsabbiltà orizzontali bejn il-pajjiżi; barra minn hekk, jeżistu differenzi fiċ-ċirkostanzi mhux biss bejn il-pajjiżi, iżda anke fi ħdan il-pajjiżi stess u dan jiġġustifika id-differenzi fl-indikaturi, l-approċċ jew il-miri. Dan is-suġġett jistħoqqlu jiġi diskuss bejn il-gvernijiet nazzjonali u l-awtoritajiet lokali u reġjonali. Ir-responsabbiltà orizzontali hija meħtieġa wkoll, f'dan il-każ bejn l-awtoritajiet lokali u reġjonali. Għaldaqstant, it-tagħlim reċiproku permezz ta' punti ta' riferiment, reviżjonijiet bejn il-pari eċċ., kif imsemmi fit-tieni Komunikazzjoni, ħafna drabi jservi ta' approċċ aħjar minn responsabbiltà vertikali u s-sanzjonijiet; is-saħħa tal-aġenda ta' riforma ser tinbet parzjalment mill-appoġġ wiesa' u r-rieda tal-atturi kollha, fil-livelli kollha, biex jiġu involuti. Il-livell lokali u reġjonali huma importanti anke għall-parteċipazzjoni u r-responsabbiltà. L-awtoritajiet lokali u reġjonali huma lesti li jieħdu dan l-impenn u huma lesti wkoll li jikkontribwixxu għall-ġbir tad-data għall-monitoraġġ u biex tkompli tiġi implimentata l-aġenda ta' riforma. L-assoċjazzjonijiet nazzjonali u internazzjonali tal-awtoritajiet lokali u reġjonali jista' jkollhom rwol naturali x'jaqdu hawnhekk. Il-KtR jappella lill-Kummissjoni u lill-Istati Membri sabiex jiżguraw li l-ġbir tad-data jibqa' proporzjonat fir-rigward tal-iskop tiegħu, u b'kunsiderazzjoni tal-ispejjeż relatati u l-ħin investit; jappoġġja l-fehma tal-Kummissjoni li huwa kruċjali li jsir użu aħjar mid-data eżistenti. Il-ġbir tad-data kemm jista' jkun għandu jkun inkorporat jew jiġi inkorporat fi strutturi eżistenti, li għandhom jissaħħu fejn meħtieġ għal dak l-għan. Hawnhekk qed nirreferu għar-reġistru ċivili, ir-reġistru tal-artijiet, il-kmamar tal-kummerċ, l-awtoritajiet tat-taxxa, eċċ.; aġenda daqshekk vasta teħtieġ sensiela sħiħa ta' mekkaniżmi ta' implimentazzjoni differenti: finanzjarji u mhux finanzjarji; legalment vinkolanti jew abbażi ta' impenn volontarju konvint; imnedija mill-gvern jew frott it-teknoloġija u x-xjenza, l-industrija jew l-NGOs; mekkaniżmi ekonomiċi, fosthom il-kummerċ ġust, eċċ. Il-KtR jappoġġja l-impenn tal-Kummissjoni għall-firxa ta' strumenti meħtieġa u din l-Opinjoni tiffoka fuq xi aspetti li huma ta' importanza speċifika għall-awtoritajiet lokali u reġjonali; it-tieni Komunikazzjoni ġustament tistqarr li s-sħubija globali l-ġdida għandha tirrilaxxa wkoll il-potenzjal għall-iżvilupp tal-awtoritajiet lokali u l-partijiet interessati lokali u l-koordinazzjoni bejn id-diversi livelli – fil-livell globali, nazzjonali, reġjonali u lokali – jeħtieġ li tissaħħaħ. Dan jirrikjedi awtoritajiet lokali u reġjonali b'saħħithom. U dan jeħtieġ mill-ġdid leġittimità u responsabbiltajiet u setgħat definiti b'mod ċar, jiġifieri forma ta' deċentralizzazzjoni żviluppata. Il-Komunikazzjoni setgħet kienet aktar espliċita fil-parti fejn tappella għal qafas legali effettiv; ir-responsabbiltajiet jistgħu jitwettqu biss jekk jiġu previsti wkoll ir-riżorsi meħtieġa. Dawn jistgħu jieħdu l-forma ta' trasferimenti mill-gvern nazzjonali għall-awtoritajiet lokali u reġjonali, iżda wkoll billi jkun hemm spazju suffiċjenti biex jiġu mobilizzati r-riżorsi lokali u reġjonali, fost oħrajn permezz tat-tassazzjoni lokali u reġjonali. Dan huwa aspett ieħor ta' forma ta' deċentralizzazzjoni żviluppata. Anki fuq dan il-punt il-KtR iqis li l-mekkaniżmi ta' implimentazzjoni – il-mobilizzazzjoni tar-riżorsi interni apparti l-appoġġ internazzjonali – huma ffokati wisq fuq il-livell nazzjonali biss; il-mekkaniżmi ta' implimentazzjoni jinkludu wkoll l-assistenza teknika u l-bini tal-kapaċità. F'ħafna pajjiżi, id-deċentralizzazzjoni għadha ma teżistix jew bilkemm ħadet forma. B'rabta ma' dan, ħafna drabi l-kapaċità tal-awtoritajiet lokali u reġjonali għadha dgħajfa. Għalhekk il-KtR jikkunsidra li l-appoġġ sostanzjali u sostenibbli li jinkludi l-għajnuna teknika u l-bini tal-kapaċità għal dawn il-pajjiżi huma indispensabbli biex isir il-kontribut meħtieġ fil-livell lokali u reġjonali biex tkun tista' tiġi implimentata l-aġenda ta' riforma. Is-suċċess jew il-falliment f'dan il-livell għandu impatt kbir fuq il-perċezzjoni li jkollhom iċ-ċittadini tal-gvern kollu. Għalhekk l-UE għandha tappoġġja l-importanza tal-għajnuna teknika u l-bini tal-kapaċità, u dan b'enfasi ikbar milli s-sempliċi inklużjoni attwali fil-programmi tagħha. Il-KtR jappoġġja wkoll il-fehma tal-Kummissjoni li l-imsieħba kollha fil-kooperazzjoni internazzjonali għandhom iżidu l-appoġġ tagħhom għall-bini tal-kapaċità u jistieden lill-UE ssaħħaħ l-appoġġ tagħha għall-bini tal-kapaċità tal-awtoritajiet lokali u reġjonali fil-pajjiżi msieħba; l-aġenda ta' riforma hija waħda komprensiva, ambizzjuża u meħtieġa. Hemm bżonn l-impenn ta' kulħadd, f'kull livell u f'kull parti tad-dinja. L-awtoritajiet lokali u reġjonali fl-Ewropa huma lesti biex b'mod kollettiv ikomplu jagħtu l-kontribut tagħhom. Brussell, 3 ta' Ġunju 2015 Barbara DUDEN (DE/PSE), Membru tal-Kumitat għall-Affarijiet Ewropej tal-Parlament tal-Belt ta' Hamburg IL-KUMITAT EWROPEW TAR-REĠJUNI jenfasizza l-importanza ċentrali ta' koerenza bejn il-politiki tal-UE skont l-Artikolu 21 tat-Trattat dwar l-Unjoni Ewropea (TUE) u l-Artikolu 208 tat-Trattat dwar il-Funzjonament tal-Unjoni Ewropea (TFUE) u jfakkar li l-Unjoni għandha rwol ċentrali fit-tfassil u l-implimentazzjoni tal-koerenza bejn il-politiki fil-qasam tal-iżvilupp; jiġbed l-attenzjoni prinċipalment għall-komplementarjetà bejn il-politika kummerċjali u dik tal-iżvilupp u jisħaq li l-KtR għandu jiġi rikonoxxut f'dan il-kuntest bħala sors ta' impuls u koordinatur fl-isforzi tal-iżvilupp tal-awtoritajiet lokali u reġjonali; jistqarr li matul dawn l-aħħar għaxar snin żdiedu sew kemm l-ammont ta' kummerċ ta' prodotti biċ-ċertifikat tal-kummerċ ġust kif ukoll il-promozzjoni tal-kummerċ ġust fil-livell lokali u reġjonali tal-UE. Pereżempju, attwalment jeżistu aktar minn 1 500 reġjun ta' kummerċ ġust fl-Ewropa (dan in-numru rdoppja fl-aħħar ħames snin) u anke l-kunċett ta' "reġjuni ta' kummerċ ġust" żied fil-popolarità; jiġbed l-attenzjoni għad-definizzjoni tal-kummerċ ġust tal-Organizzazzjoni Dinjija tal-Kummerċ Ġust u l-Fairtrade Labelling Organisations International (attwalment Fairtrade International): Il-kummerċ ġust huwa sħubija ta' kummerċ, imsejjes fuq id-djalogu, it-trasparenza u r-rispett, u li jfittex ugwaljanza akbar fil-kummerċ internazzjonali. Huwa jikkontribwixxi għall-iżvilupp sostenibbli billi joffri kundizzjonijiet kummerċjali aħjar lill-produtturi u ħaddiema emarġinati, speċjalment fin-Nofsinhar, u li jiżgura drittijiethom. L-organizzazzjonijiet tal-kummerċ ġust, sostnuti mill-konsumaturi, huma involuti b'mod attiv fl-appoġġ tal-produtturi, iqajmu għarfien tal-opinjoni pubblika u jippromwovu bidliet fir-regoli u l-prassi tal-kummerċ internazzjonali konvenzjonali (Il-Karta dwar il-Prinċipji tal-Kummerċ Ġust, 2009); IL-KUMITAT EWROPEW TAR-REĠJUNI jappoġġja l-iżvilupp ta' strateġija tal-UE tal-kummerċ ġust, li tippromovi approċċ konsistenti u koordinat lejn il-kummerċ ġust, fl-oqsma kollha ta' politika tal-UE, speċjalment il-kummerċ, l-iżvilupp u l-konsum u l-produzzjoni sostenibbli; jistenna bil-ħerqa r-reċentament imħabbra Komunikazzjoni dwar il-Kummerċ u jistieden lill-Kummissjoni tagħmel użu minn din l-opportunità biex tispeċifika l-miżuri konkreti li qed tipprevedi biex timxi lejn qafas koerenti għal kummerċ ġust tal-UE; jissottolinja li din l-istrateġija għandha tippromovi l-involviment attiv tal-awtoritajiet lokali u reġjonali f'dan il-qasam, iżda fl-istess ħin anke ta' atturi ewlenin oħra bħall-Parlament Ewropew, is-Servizz Ewropew għall-Azzjoni Esterna u l-Kumitat Ekonomiku u Soċjali Ewropew. Dan jista' jinkludi t-twaqqif ta' grupp ta' ħidma interistituzzjonali li jikkoordina miżuri tal-kummerċ ġust u jiżgura l-konsistenza sabiex b'hekk jiġu żgurati wkoll il-koerenza u l-komplementarjetà tal-inizjattivi u l-politiki tal-UE fil-qasam; jinnota li minkejja li r-rikonoxximent u l-appoġġ għall-kummerċ ġust fl-Ewropa kollha tjiebu, il-livell ta' għarfien dwar dan il-kunċett ivarja sew bejn Stat Membru u ieħor u fil-pajjiżi nfushom. Filwaqt li fl-Ewropa tal-Punent u tat-Tramuntana, parti sostanzjali tal-popolazzjoni, iktar minn 50 %, hija familjari mat-tikketta tal-kummerċ ġust, it-tikketta għadha ftit li xejn magħrufa fil-biċċa l-kbira tal-pajjiżi tal-Lvant u tal-Ewropa Ċentrali. Strateġija tal-UE dwar il-kummerċ ġust ikollha wkoll impatt pożittiv fuq il-pajjiżi kandidati; jenfasizza li s-sħubijiet ta' ġemellaġġ internazzjonali eżistenti (fl-UE, fl-Ewropa u madwar id-dinja) għandhom jintużaw biex titqajjem kuxjenza dwar il-kummerċ ġust u biex isir skambju tal-prattiki tajbin fil-livell lokali u reġjonali. B'mod partikolari, f'dan il-kuntest għandhom jiġu appoġġati u promossi l-isforzi ta' kooperazzjoni tal-organizzazzjonijiet tas-soċjetà ċivili mal-awtoritajiet lokali u reġjonali; iqis importanti ħafna li fl-UE tiġi promossa l-edukazzjoni tal-konsumatur, partikolarment fl-iskejjel, iżda wkoll fl-edukazzjoni mhux formali, f'kooperazzjoni ma' inizjattivi eżistenti fil-livell lokali u reġjonali; jilqa' r-reviżjonijiet tad-direttivi tal-akkwist pubbliku tal-UE li jippermettu l-introduzzjoni ta' kriterji tal-kummmerċ ġust f'kuntratti pubbliċi. Issa huwa iktar faċli għall-awtoritajiet kontraenti li jistrieħu fuq sistemi volontarji ta' tikkettar u ta' ċertifikazzjoni sabiex il-konsiderazzjonijiet tal-iżvilupp sostenibbli jkunu jistgħu jitqiesu fis-sistema tal-akkwist pubbliku; jistieden lill-Kummissjoni biex tistabbilixxi linji gwida prattiċi li jipprovdu spjega prattika tal-kummerċ ġust, flimkien ma' kriterji soċjali fis-sistema tal-akkwist pubbliku u b'hekk jippromovuh; jilqa' b'sodisfazzjon l-interess li qed jikber ta' muniċipalitajiet kullimkien fl-Ewropa fil-produzzjoni tal-ikel sostenibbli, b'mod partikolari d-domanda għall-ikel prodott lokalment. Il-KtR jilqa' dan l-approċċ li jikkomplementa l-konsum ta' prodotti tal-kummerċ ġust, kif juru bosta inizjattivi reġjonali u lokali f'dan il-qasam; iqis li jkun utli ħafna li eżempji ta' kuntratti ta' akkwist pubbliku, li jqisu l-kriterji soċjali u etiċi, ikunu disponibbli għall-awtoritajiet lokali u reġjonali. Il-Kummissjoni għandha tħeġġeġ kooperazzjoni mill-qrib bejn l-awtoritajiet lokali, pereżempju billi tfassal kriterji u linji gwida komuni, b'negozjati mal-provvedituri u b'kuntratti tal-provvista fit-tul, kif ukoll billi tikkoordina l-monitoraġġ tal-akkwist pubbliku fejn jidħlu kriterji ambjentali, soċjali u etiċi; iħeġġeġ li l-awtoritajiet lokali u reġjonali jaħdmu mill-qrib ma' diversi gruppi ta' interess bħal pereżempju universitajiet, skejjel u sptarijiet ta' ċerta żona. Hawn huwa tal-ikbar importanza li l-uffiċjali tal-akkwist jiġu infurmati dwar il-possibbiltajiet li japplikaw il-kriterji ta' sostenibilità fis-sejħiet għall-offerti tagħhom sabiex ikunu jistgħu jagħmlu użu minnhom ukoll; jenfasizza li dan it-tixrid ta' informazzjoni jista' jinkiseb permezz ta' ċentri ta' għarfien. Iċ-ċentri ta' għarfien jistgħu jgħinu lill-gvernijiet lokali u reġjonali kif ukoll lin-negozji fl-implimentazzjoni tal-akkwist ġust billi jaġixxu bħala fornituri ta' għarfien u għarfien espert; jissuġġerixxi li l-Istati Membri jinkludu fis-sistemi legali tagħhom il-possibbiltà li jiġu inkorporati kriterji fl-akkwist pubbliku li jiddiskriminaw b'mod pożittiv favur il-kummerċ ġust; jiġbed l-attenzjoni għall-fatt li pereżempju jekk issir disponibbli organizzazzjoni ċentrali tax-xiri jew pjattaforma tax-xiri, din tista' tkun possibbiltà tajba u sempliċi ta' akkwist ġust fil-livell lokali/reġjonali. Inizjattivi bħal dawn jistgħu jissimplifikaw ix-xiri pubbliku ta' prodotti tal-kummerċ ġust ssimplifikat billi jippermettu lil diversi awtoritajiet li jikkoordinaw l-ordnijiet u t-twassil tagħhom, u b'hekk jibbenefikaw minn inqas spejjeż; jilqa' l-isforzi attwali tal-istituzzjonijiet tal-UE sabiex jappoġġjaw il-kummerċ ġust fl-istrutturi tagħhom stess, pereżempju bil-konsum ta' prodotti tal-kummerċ ġust fl-avvenimenti li torganizza l-UE u jitlob applikazzjoni sistematika ta' approċċi bħal dawn. L-istituzzjonijiet tal-UE nfushom għandhom ikunu ta' eżempju. L-istituzzjonijiet għandhom jippromovu l-konsum ta' prodotti ta' kummerċ ġust fost l-awtoritajiet, iżda wkoll f'avvenimenti li torganizza l-UE; iqis li l-awtoritajiet lokali u reġjonali jistgħu jinkoraġġixxu l-kumpaniji tar-reġjun tagħhom sabiex jintegraw il-prinċipji tal-kummerċ ġust u tar-responsabbiltà soċjali korporattiva fil-prattiki tan-negozju tagħhom. Pereżempju, dawn jistgħu jinkoraġġixxu l-lukandi u l-industrija tas-servizzi tal-ikel lokali jużaw prodotti tal-kummerċ ġust. Barra minn hekk, ikun possibbli wkoll li tiġi promossa l-introduzzjoni ta' kodiċi ta' kondotta għall-kummerċ ġust li jistgħu jadottaw il-kumpaniji mill-awtoritajiet lokali u reġjonali; jipproponi li l-kummerċ ġust ikun kompitu tal-iżvilupp ekonomiku u parti mill-istrateġiji tar-responsabbiltà soċjali korporattiva tal-organizzazzjonijiet kummerċjali nazzjonali rilevanti. Dan jista' jiġi akkumpanjat mill-iżvilupp u l-promozzjoni ta' inizjattivi għal bosta partijiet interessanti (pereżempju inizjattivi tal-kummerċ sostenibbli f'diversi Stati Membri differenti jew il-Fair Wear Foundation f'ċerti setturi) jew tikketti rikonoxxuti (bħal pereżempju l-Fairtrade) bl-appoġġ tal-UE; ifakkar li jistgħu jiġu adottati kriterji tal-kummerċ ġust fl-appoġġ għall-SMEs u l-istart-ups mill-fondi pubbliċi, bħall-Fond Ewropew għall-Iżvilupp Reġjonali (FEŻR). Pass ieħor f'din id-direzzjoni tkun l-organizzazzjoni ta' fieri dwar il-kummerċ ġust, bħal pereżempju l-fiera ta' Dortmund li kienet l-ikbar fiera tal-kummerċ ġust fil-pajjiżi fejn huwa mitkellem il-Ġermaniż. jipproponi li, bil-għan li jiġi estiż il-kunċett ta' reġjuni tal-kummerċ ġust, l-UE għandha tikkunsidra jekk tistax tiġi stabbilita kapitali Ewropea (jew reġjun) tal-kummerċ ġust abbażi tal-Kapitali Ewropea tal-Kultura sabiex l-awtoritajiet lokali u reġjonali Ewropej ikollhom inċentiv biex jippromovu l-kummerċ ġust. Inizjattiva bħal din għandha tqis b'mod partikolari l-isfidi speċifiċi tal-Istati Membri tal-Ewropa Ċentrali u tal-Lvant; huwa konvint li t-titlu "Reġjun/Kapitali Ewropea tal-kummerċ ġust" ikun sors ieħor ta' motivazzjoni għall-awtoritajiet lokali u reġjonali sabiex jiksbu suċċess li jmur lil hinn mir-reġjun tagħhom, suċċess internazzjonali permezz ta' inizjattivi tal-kummerċ ġust. Din l-inizjattiva għandha l-għan li tinvolvi liċ-ċittadini u l-organizzazzjonijiet lokali b'mod dirett; ifakkar li, sabiex jintlaħqu l-għanijiet tas-sostenibilità, jeħtieġ li jiġu żviluppati sħubijiet bejn bosta atturi, fejn b'mod partikolari għandhom jingħataw prijorità u appoġġ finanzjarju lis-sħubijiet fil-qasam tal-kummerċ ġust li jqisu d-dimensjonijiet kollha tas-sostenibilità; jilqa' b'sodisfazzjon il-Komunikazzjoni tal-KE reċentament ippubblikata "Sħubija globali għall-qerda tal-faqar u l-iżvilupp sostenibbli wara l-2015" u b'mod partikolari r-rikonoxximent espliċitu li l-kummerċ jikkontribwixxi għal tkabbir inklużiv u żvilupp sostenibbli. Barra minn hekk, il-KtR jinnota b'interess ir-referenza espliċita għal skemi ta' kummerċ ġust li jikkontribwixxu għal benefiċċji ekonomiċi, ambjentali u soċjali f'dan il-kuntest; huwa tal-fehma li għandhom jiġu żviluppati indikaturi konkreti biex jitkejjel il-ksib tal-objettivi. Il-kummerċ ġust għandu jkun indikatur tas-sostenibilitàtal-produzzjoni u l-konsum b'mod partikolari f'relazzjoni mal-akkwist pubbliku; jista' jkun ukoll u b'mod partikolari, indikatur tal-għan tas-"sħubijiet ta' solidarjetà" billi f'dan il-qasam kien hemm esperjenza pożittiva ħafna fil-qasam bil-parteċipazzjoni ta' bosta partijiet interessati; jiġbed l-attenzjoni għall-pubblikazzjoni ta' studju dwar il-promozzjoni ta' kummerċ ġust mill-awtoritajiet lokali u reġjonali, fejn ġew deskritti approċċi differenti fl-UE lejn il-kummerċ ġust u ġew eżaminati l-ostakoli possibbli. Intagħżlu eżempju tal-aħjar prttika li jikkumplementaw dan l-istudju. Dan il-materjal qed jiġi ppubblikat mill-KtR sabiex joħloq komunitajiet ta' tagħlim u ta' kwalifiki fil-qasam, kif ukoll bħala bażi għar-rakkomandazzjonijiet ta' politika ta' din l-opinjoni. jilqa' l-inklużjoni tat-tema tal-kummerċ ġust fil-konferenza annwali li jmiss dwar il-kooperazzjoni deċentralizzata għall-iżvilupp (Assises). Huwa tal-fehma li f'dawn l-avvenimenti l-KtR għandu jsaħħaħ ir-rabta bejn il-kummerċ ġust u miżuri disponibbli oħra u n-netwerks li jeżistu fil-livell reġjonali; jenfasizza li l-fondi għall-programmi ta' politika tal-Edukazzjoni u Sensibilizzazzjoni għall-Iżvilupp (DEAR – "Development Education and Awareness Raising") u programmi simili oħra, għandhom jintużaw fil-ġejjieni sabiex jippermettu iktar sħubijiet ta' ġemellaġġ b'relazzjoni mal-kummerċ ġust b'mod partikolari ma' bliet fin-Nofsinhar; jappoġġja t-twaqqif ta' sħubijiet strateġiċi bejn l-awtoritajiet lokali u reġjonali u netwerks ta' produtturi ta' Kummerċ Ġust fil-pajjiżi msieħba mal-UE permezz tal-programm tematiku ġdid għall-organizzazzjonijiet tas-soċjetà ċivili u l-awtoritajiet lokali; interessat fi proġetti bħall-assemblea dwar il-kummerċ ġust fir-reġjun tal-Loire (Conseil Ligérien du Commerce Équitable), li kull sena tiġbor flimkien il-partijiet interessati reġjonali tal-kummerċ ġust sabiex jaqsmu l-esperjenzi tagħhom f'diversi oqsma; ifakkar li l-UE għandha rwol ċentrali fil-kummerċ dinji u, fl-istess ħin, beħsiebha ssaħħaħ il-pożizzjoni tagħha fuq quddiem nett fid-dibattitu dwar is-sostenibilità. Iħeġġeġ għalhekk lill-istituzzjonijiet Ewropej biex jiżviluppaw il-kummerċ estern tal-UE b'tali mod li jikkontribwixxi fl-iżvilupp sostenibbli; jinnota bi pjaċir ċerti miżuri li ħadet l-UE pereżempju li titlob l-inklużjoni obbligatorja ta' kapitlu estiż dwar l-iżvilupp sostenibbli fil-ftehimiet kummerċjali mal-pajjiżi terzi fejn ċerti ftehimiet bilaterali saħansitra jsemmu b'mod espliċitu li l-partijiet ikkonċernati jappoġġjaw kummerċ ħieles u ġust. Dan il-ftuħ tas-swieq għandu jkun ta' benefiċċji wkoll għall-bdiewa ta' skala żgħira; jinsisti li l-implimentazzjoni ta' dawn il-ftehimiet tiżgura li l-bdiewa ż-żgħar ta' dawn il-pajjiżi jiġu megħjuna jippromovu l-kummerċ ġust pereżempju billi jiġu organizzati żjajjar ta' delegazzjonijiet ta' negozji fl-irziezet iż-żgħar f'kooperazzjoni mal-awtoritajiet lokali u reġjonali u mad-delegazzjonijiet tal-UE fil-pajjiżi msieħba sabiex ikunu jistgħu jifhmu s-sitwazzjonijiet lokali; jenfasizza li f'dawn l-aħħar snin, il-pubbliku u bosta konsumaturi saru iktar konxji tal-kwistjoni ta' kundizzjonijiet mhux aċċettabbli tax-xogħol u tal-ksur tad-drittijiet tal-bniedem fil-pajjiżi produtturi. Pereżempju, kemm il-gvern tal-Ġermanja kif ukoll dak tal-Pajjiżi l-Baxxi qegħdin jaħdmu man-negozji, it-trejdjunjins u s-soċjetà ċivili f'inizjattivi simili fis-settur tat-tessuti, sabiex jiksbu kundizzjonijiet sostenibbli tal-ħajja u tax-xogħol aħjar għall-impjegati tul il-katina sħiħa tal-provvista tal-industrija globali tal-ħwejjeġ. Approċċ simili qed jiġi kkunsidrat attwalment mill-Kummissjoni Ewropea fil-livell Ewropew; jilqa' espressament inizjattivi bħal dawn u jħeġġeġ lill-Kummissjoni u lill-awtoritajiet nazzjonali responsabbli biex jiżviluppaw proġetti simili li jinvolvu bħala msieħba lill-awtoritajiet lokali u reġjonali; iħeġġeġ li jintużaw mezzi oħra tal-promozzjoni tal-kummerċ ġust bħal pereżempju r-rabta bejn il-kooperazzjoni deċentralizzata tal-iżvilupp u l-kummerċ ġust. Din tista' tkun ibbażata fuq l-esperjenza tal-introduzzjoni tal-kummerċ ġust fis-sħubijiet eżistenti mal-bliet u r-reġuni tan-Nofsinhar u anki fil-qafas tal-ġemellaġġi fl-Ewropa; jipproponi f'dan is-sens li jiġu żviluppati aktar u promossi n-netwerks ta' kummerċ ġust, speċjalment in-netwerks bejn bliet jew reġjuni lil hinn mill-fruntieri interni tal-UE, bħan-netwerk ta' kummerċ transkonfinali bejn Metz, il-Lussemburgu, Trier u Saarbrücken. Brussell, l-4 ta' Ġunju 2015. Mauro D'ATTIS (IT/PPE), Membru tal-Kunsill tal-Belt ta' Brindisi Proposta għal Deċiżjoni tal-Kunsill dwar il-Linji gwida tal-politika tal-Istati Membri għall-impjiegi M'għandux jintesa li l-intraprenditorija awtonoma għandha impatt qawwi fil-livell lokali għat-tkabbir ekonomiku u għalhekk ma tistax tiġi eskluża mill-politiki għall-impjieg. In-nisa spiss jieħdu ħsieb mhux tfal biss iżda persuni anzjani jew b'diżabilità. Filwaqt li jiġu indirizzati l-politiki dwar ix-xogħol, ma jistgħux jiġu traskurati l-appoġġi neċesarji għal tipi ta' impjieg atipiċi. Fir-rispett sħiħ tan-normi li jirregolaw il-fondi tal-UE, huwa ċar li l-Fond Soċjali Ewropew għandu jiġi sfruttat bis-sħiħ mill-Istati Membri, iżda dan għandu jkun iktar iffukat fuq ir-riżultat, b'tali mod li jkun jista' jitkejjel aħjar u jittaffew il-piżijiet amministrattivi partikolari imposti fuqu, forsi billi jiżdiedu l-kontrolli. L-investiment irid jiġi inċentivizzat u sostnut. Għalhekk, l-eżami tal-infiq u r-riorganizzazzjoni tal-infiq pubbliku għandhom jitfasslu biex jiġi żgurat dan l-għan. Ir-regoli tal-Unjoni Ewropea għandhom id-dmir li jqisu tali investiment bħala parti mill-futur minflok sempliċi dejn għall-finanzi pubbliċi. IL-KUMITAT EWROPEW TAR-REĠJUNI jilqa' b'sodisfazzjon ir-reviżjoni tal-Kummissjoni tal-Linji Gwida dwar l-Impjiegi 2010 biex jitqiesu l-konsegwenzi tal-kriżi u biex jiġu offruti indikazzjonijiet operazzjonali konkreti fil-qafas tal-prijoritajiet tal-aġenda l-ġdida; ifakkar lill-Kummissjoni li l-investiment pubbliku mwettaq mill-awtoritajiet lokali u reġjonali għandu rwol ewlieni biex jitrawwem it-tkabbir ekonomiku u għalhekk irid jinstab post adatt fil-qafas tal-politika l-ġdida ta' investiment tal-Unjoni Ewropea deskritta fil-Pjan Juncker. Għalhekk, iqis li l-bidliet fin-nefqa tal-investiment pubbliku, li jiffavorixxu n-nefqa li twassal għall-benefiċċji maż-żmien u li jallokaw ir-riżorsi tal-Pjan Juncker mhux biss għax-xogħlijiet il-kbar iżda anke għall-interventi territorjali kbar li jipprevedu l-involviment dirett tal-awtoritajiet lokali u reġjonali; jilqa' b'sodisfazzjon id-deċiżjoni tal-Kummissjoni li ma tintrabatx li żżomm il-linji gwida dwar l-impjiegi l-istess għas-snin li ġejjin, bil-kontra tal-indikazzjonijiet preċedenti. B'hekk tkun tisa' ssir ir-reviżjoni meħtieġa tal-linji gwida, b'kunsiderazzjoni tar-riżultati tar-reviżjoni ta' nofs it-term tal-Istrateġija Ewropa 2020, skedata għat-tieni nofs tal-2015; iħeġġeġ lill-Kummissjoni Ewropea biex il-Fond Soċjali Ewropew jiġi orjentat aktar lejn ir-riżultati li jistgħu jitkejlu aħjar (l-impjieg, l-inklużjoni soċjali, il-koeżjoni), b'inqas piżijiet amministrattivi partikolari u, fl-istess ħin, soġġett għal aktar kontrolli. F'dan ir-rigward, l-awtoritajiet lokali u reġjonali għandhom ifasslu programmi b'konformità mal-linji gwida ewlenin tal-Unjoni Ewropea; jenfasizza l-importanza li jiġu stabbiliti rabtiet bejn il-politiki tal-impjiegi u tal-edukazzjoni. It-tisħiħ tal-kompetittività ekonomika tar-reġjuni tista' tinkiseb biss permezz tal-għarfien, u l-ħaddiema kwalifikati huma l-bażi ta' żvilupp ekonomiku. Għalhekk, għandha tingħata prijorità lill-qasam tal-kwalifiki professjonali – it-taħriġ, it-taħriġ mill-ġdid u l-edukazzjoni vokazzjonali – u, għal dan l-għan, jeħtieġ li jiġu stabbiliti rabtiet bejn il-politiki tal-impjiegi u tal-edukazzjoni; jiddispjaċih li fil-Linji Gwida għall-Impjiegi aġġornati attwali, id-dimensjoni tal-ġeneru hija inqas evidenti milli f'dawk preċedenti, jenfasizza li l-kriżi affettwat lin-nisa b'mod differenti mill-irġiel, u jisħaq li biex jiġu rikonoxxuti l-inugwaljanzi bejn is-sessi jeħtieġ li jiġu adottati miżuri ta' politika iktar immirati u aktar effettivi; jisħaq li l-Istati Membri għandhom jieħdu azzjoni anke biex jappoġġjaw l-impjieg indipendenti, b'mod partikolari l-intraprenditorija awtonoma, minħabba l-impatt ewlieni fil-livell lokali għat-tkabbir ekonomiku; jitlob li tittieħed azzjoni biex tittejjeb l-ekonomija diġitali, billi jitnaqqas id-distakk diġitali, sabiex jiżdied il-potenzjal għat-tkabbir, u jenfasizza l-importanza tal-politiki li jistgħu jiġu żviluppati fil-livell lokali; Brussell, it-3 ta' Ġunju 2015.